b'\n_START_ARTICLE_\nLofot-stormen 1849\n_START_PARAGRAPH_\nLofot-stormen 1849 er rapportert \xc3\xa5 ha funnet sted utenfor Lofoten den 11. februar 1849._NEWLINE_Hans H.S. Schulzes reiseskildring fra Nordland utgitt i 1865 omtaler en storm denne dagen der 500 mann skulle ha druknet: \xc2\xabDet gaar intet Aar hen, uden at Havet fordrer sine Offre under Vinterfisket; men et Par Baades Mandskab anses kun som en ringe Tribut til B\xc3\xb8lgerne. Enkelte Aar indtr\xc3\xa6ffe derimod st\xc3\xb8rre Ulykker, som i lang Tid bevare sig i Fiskernes Erindring. I 1848 den 11te Februar, saavidt jeg mindes, indtraf en saadan Ulykkesdag, og selv de dj\xc3\xa6rveste Fiskere blegne, naar de omtale denne Dag. Hvor mange Folk der gik under, er ikke godt at vide, da V\xc3\xa6rene staa i liden Forbindelse med hverandre; men man d\xc3\xb8mte saa, at en 500 Mand omkom ...\xc2\xbb_NEWLINE_I Troms\xc3\xb8 Tidende for 25. februar 1849 heter det i ei melding p\xc3\xa5 f\xc3\xb8rste side: \xc2\xabI Lofoten er Fisket begyndt godt, og slaar til baade i \xc3\x98st- og Vestlofoten. Veiret var meget haardt, og mangfoldige Baade skulle have sat til under Stormen.\xc2\xbb_NEWLINE_Professor Narve Fuls\xc3\xa5s viser i Historisk Tidsskrift (2001) til at unders\xc3\xb8kelser i aviser fra det aktuelle tidspunktet trekker i tvil b\xc3\xa5de datering og tapstall og mener at et s\xc3\xa5 stort antall som 500 omkomne sannsynligvis er en overdrivelse. Han mener Schulze i sin bok utgitt 16 \xc3\xa5r senere m\xc3\xa5 ha tatt feil \xc3\xa5rstall._NEWLINE_Troms\xc3\xb8-avisen bekrefter imidlertid at det har v\xc3\xa6rt en storm i 1849 og at sv\xc3\xa6rt mange b\xc3\xa5ter har forlist. Det er umulig \xc3\xa5 f\xc3\xa5 eksakte opplysninger om ulykka. Fuls\xc3\xa5s mener at ingen i samtida var i stand til \xc3\xa5 ha et slikt samla oversyn. Dessuten er det i dag vanskelig \xc3\xa5 foreta en etterkontroll siden b\xc3\xa5de kirke- og klokkerb\xc3\xb8ker i V\xc3\xa5gan ble \xc3\xb8delagt i brannen i V\xc3\xa5gan kirke i 1865. I kirkeboken for Buksnes kommune Nordland (1849) er liste over 24 omkomne p\xc3\xa5 sj\xc3\xb8en den 11. februar. Det satt igjen 17 enker i kommunen etter denne tragedie.'